බාල පෙට්‍රල් භාවිතය නිසා හානි වූ වාහන සම්බන්ධව අදාළ වන්දි ගෙවීම් සිදුකිරීම සති දෙකක් ඇතුළත ආරම්භ කිරීමට ඛනිජ තෙල් නීතිගත සංස්ථාව ක්‍රියා කරයි.මේ පෙට්‍රල් තොගය ගෙන්වීමට වගකිවයුතු නිලධාරීන් සම්බන්ධව අවශ්‍ය ක්‍රියාමාර්ග ගන්නා ලෙස ඛනිජ තෙල් කර්මාන්ත ඇමැති සුසිල් ප්‍රේමජයන්ත් මහතා ලංකා ඛනිජ තෙල් සංස්ථාවට ලිඛිතව දැනුම් දී තිබේ.ලබාගෙන ඇති තොරතුරුවලට අනුව වන්දි ගෙවීම් කටයුතු සති දෙකක කාලයක් තුළ ආරම්භ කෙරෙනු ඇත.උපරිමය රුපියල් 50,000 කට යටත් ව වන්දි ගෙවීම් සිදුකරනු ලැබෙන අතර මේ වන විට පැමිණිලි 2000කට අධික ප්‍රමාණයක් ලැබී ඇතැයි සංස්ථාව පවසයි.මේ පෙට්‍රල් තොගය නිසා ලංකා ඛනිජ තෙල් නීතිගත සංස්ථාවට වූ පාඩුව ගණන් බලා සැපයුම්කාර සමාගමෙන් එම මුදල් අයකර ගැනීමට පියවර ගන්නා ලෙස ද ඇමැතිවරයා සභාපතිවරයාට දැනුම් දී තිබේ.